## Pravilnik o načinu rukovanja i čuvanja izbornog materijala

### NN 23/1990 (25.5.1990.), Pravilnik o načinu rukovanja i čuvanja izbornog materijala

# REPUBLIČKA IZBORNA KOMISIJA

Na temelju člana 19. stava 3. Zakona o izboru i opozivu odbornika i
zastupnika ("Narodne novine", br. 7/90) Republička izborna komisija,
na sjednici 8, svibnja 1990. godine donijela je

## PRAVILNIK

### o načinu rukovanja i čuvanja izbornog materijala

Član 1.

Ovim pravilnikom uređuje se način rukovanja i čuvanja izbornog materijala.
Pod izbornim materijalom u smislu ovoga pravilnika smatraju se :

- birački spiskovi, zajedno s potvrdama iz člana 51. stav 3. Zakona
o izboru i opozivu odbornika i zastupnika ("Narodne novine",
br. 7/90),

- rješenja o imenovanju biračkih odbora (obrazac OU-4, "Narodne
novine", br. 9/90),

- prijedlozi kandidata za odbornike odnosno zastupnike (obrazac OK-3
i OK-3a),

- izjave o prihvaćanju kandidature (obrazac OK-4)

- rješenja o odbacivanju prijedloga kandidata (obrazac OK-5),

- odluke o deklaratornom utvrđivanju kandidata (obrazac OK-6)

- liste kandidata (obrazac OK-7),

- rješenje o poništavanju radnji u kandidacijskom postupku (obrazac
OK-8),

- glasački listići za izbor odbornika i zastupnika,

- zapisnici o radu biračkih odbora (obrazac OI-3 i OI-3a)

- rješenja izbornih komisija (obrasci OI-4, OI-5. OI-6, OI-7 i OI-8),

- zapisnici o radu izbornih komisija (obrasci OI-9 i OI-10),

- rješenja o određivanju ponovnih izbora (obrazac OI-11)

- uvjerenje o izboru odbornika i zastupnika (obrazac OI-12),

- žalbe i odluke sudova o njima,

- izvještaj izbornih komisija o provedenim izborima za odbornike i zastupnike,

- upute i drugi materijal Republičke izborne komisije. Kod opoziva odbornika
i zastupnika u pogledu materijala koji se pohranjuje na odgovarajući će
se naćin primijeniti odredba stava 2, ovoga člana.

Član 2.

Izborni materijal iz člana 1. ovoga pravilnika koji se odnosi na izbor
odbornika u skupštine općina i skupštinu Grada Zagreba pohranjuje se u
skupštini odgovarajuće društveno-političke zajednice.

Član 3.

Izborni materijal iz člana 1. ovoga pravilnika koji se odnosi na izbor
zastupnika u Sabor Socijalističke Republike Hrvatske pohranjuje se i čuva
pri skupštinama društveno-političkih zajednica prema sjedištu odgovarajuće
izborne komisije za izbor zastupnika, do predaje izbornog materijala Arhivu
Hrvatske.

Društveno-politićke zajednice iz stava 1. ovoga člana dužne su ovaj
izborni materijal pohraniti i čuvati u izvornom obliku. Republička izborna
komisija nadzire način na koji se pohranjuje i čuva izborni materijal i
poduzima odgovarajuče mjere u slučaju uočenih nepravilnosti.

Član 4.

Pohranjeni glasački listići se klasificiraju po izbornim jedinicama,
za svaku izbornu jedinicu odvojeno pakiraju u odgovarajući čvrst omot i
nakon toga zapečate. Na pohranjivanje ostalog izbornog materijala iz člana
1. stava 2. ovoga pravilnika na odgovarajući način primjenjuje se odredba
stava 1. ovoga člana.

Član 5.

Troškove za pohranjivanje i čuvanje izbornog materijala osigurava odgovarajuća
društveno-politička zajednica za izbor odbornika, a Socijalistička Republika
Hrvatska za izbor zastupnika.

Član 6.

Republička izborna komisija će u roku od 6 mjeseci od dana stupanja
na snagu ovoga pravilnika donijeti akt o izlučivanju izbornog materijala
za izbor zastupnika i predaji Arhivu Hrvatske. U roku od 60 dana od dana
donošenja akta iz stava 1. ovoga člana skupštine općina i skupština Grada
Zagreba donijet će akt o izlučivanju izbornog materijala za izbor odbornika
i njegovoj predaji na čuvanje nadležnom arhivu.

Član 7.

Povodom pojedinačnih opravdanih zahtjeva Republička izborna komisija
odobrit će uvid u izborni materijal odnosno njegovo korištenje u znanstvene
i druge svrhe.

Član 8.

Ovaj pravilnik stupa na snagu slijedećega dana od dana objave u "Narodnim
novinama".

Klasa: 013-03/89-01/07

Broj: 57605-90-288

Zagreb, 14. svibnja 1990.

Predsjednik

**Milko Gajski, v. r**

Pravilnik, NN 23/1990-432
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)